***Šamija***

***učini mi se od mladog mjeseca***

***tvoja lijepa šamija***

***izvezena zlatnim nitima***

***protkana suzom***

***tvoje oči***

***ko da mi znake daju***

***kad zvijezde zgasnuše daleke***

***učini mi se od mladog mjeseca***

***tvoja malešna šamija***

***draga draga***

***učini mi se***

***zoveš me na cvjetnim livadama***

***mašeš zlatnom šamijom***

***povijaš se na vjetru***

***širiš ruke***

***pokazuješ na orlovu stijenu***

***zoveš me u naše utočište***

***učini mi se od mladog mjeseca***

***tvoja malešna šamija***

***draga draga***

***Ćuk***

***širokim nebom nad gorom se***

***zvjezdice roje***

***cijelu božju noć žmirkaju***

***nikud ne hode***

***ta trunka malešna što blješti***

***biser ne bi bila***

***da noćca tamna nebo joj***

***plavo ne skrije***

***gledaju suzne oči***

***daljinom pustom***

***iz grudi uzdah se ote***

***ko lahor gorski***

***ni ljubav moja ne bi***

***ljubav bila***

***da bol joj jastuk vezen***

***u san ne nosi***

***noćas mi nebeska polja***

***nježno dotiču dušu***

***mlad mjesec bolero tiho***

***svira u travi***

***a tango livadom cvjetnom***

***plešu sjene***

***zovem te šapatom draga***

***a ćuk se javi***

***U zagrljaju***

***snijeg je pokrio sve***

***padale su sitne guste pahulje s neba***

***na rijeku***

***na grad***

***na ljude***

***padale su sitne pahulje***

***po tvojoj kosi***

***po tvome licu***

***po tvojim očima su padale***

***sitne pahulje čarobne***

***lijepile se na tvoje guste trepavice***

***padale na tvoje smijavice***

***svjetiljka je bacala blijedo svjetlo s visine***

***na tvoje lice***

***bacala je svjetlo na tvoje usne***

***na medene usne i nježne oči***

***najnježnije koje postojaše ikada***

***na oči što se sklopiše od sreće i voljenja velikoga***

***koje ti ja davah tada***

***što se sklopiše od ljubavi***

***koju ti ja davah tada***

***u srce***

***u grudi***

***u tvoj lijepi kaput i šal tvoj šareni***

***zaspala si u trenu***

***na sred božje ulice***

***u velikoj gužvi ti mi zaspa draga***

***prolaze ljudi***

***a tebe nije briga***

***na moje rame si spustila glavu***

***vidjeh tada jasno da spavaš***

***osvijetljena blijedom svjetlošću visoke svjetiljke***

***ko omamljeni rijedak zimski leptir***

***il anđel što stiže s neba nošen pahuljama malešnim***

***to ti meni bješe tada voljena moja***

***neću te buditi kad slatko spavaš***

***rekoh tada***

***u trenu slijedećem zaspah i ja uz tebe***

***na tvome ramenu***

***na tvome šalu***

***zaspah tada zapleten u tvoju kosu***

***neko me blaženstvo uvuče u taj san***

***zaspah u tvome naručju***

***počeh sanjati tebe***

***sanjah kako ti po šalu padaju malešne pahuljice***

***sanjah kako ti zaspa u mome zagrljaju pod lampom blijedom***

***to sve sanjah***

***Kad ona otvori oči…***

***kad ja otvorim oči***

***ona ih zatvori***

***kad ja svoje zatvorim***

***ona oba otvori***

***kad ja njoj pišem pjesmu***

***ona sanja svoju***

***kad ja za nju sanjam pjesmu***

***ona svoju piše***

***kakav je to vremenski pomak***

***i ima li on srca***

***volio bih da postoje dva sunca***

***jedno da grije mene***

***drugo moju dragu***

***u isto vrijeme da izađu***

***u isto vrijeme oba da zađu***

***a na gori mojoj i njenoj***

***pojave se istovremeno dva mjeseca***

***jedan tješi mene***

***drugi moju dragu***

***Tragovi***

***na licu mu se nisu osušili tragovi***

***niti suza niti poljubaca***

***niti su njegove oči***

***ravnice zelene mogle zaboraviti***

***još mu u snove ulazi široka rijeka***

***i njene oči nježne***

***što mole u jutarnjoj izmaglici***

***boli stara uspomena***

***srce dršće kad pogled padne na nebo zvjezdano***

***kad vjetar stane ime njeno zazivati gorom***

***mašući granama za oproštaj***

***i dok ptice u gaju nježnim glasom oglašavaju jutro***

***rane ga bude stare***

***pogled posljednji niz goru baca***

***a oči još ne gube nadu***

***dok život čeka red***

***da se dogodi vječno nestajanje***

***on prihvaća što mu je suđeno od neba zemlje i vode***

***pa neka potamni u daljini***

***svaka iskra***

***svaka suza***

***svaki uzdah***

***na licu mu se nisu osušili tragovi***

***niti suza niti poljubaca***

***U sutonu***

***ne mrsi joj vjetre kosu***

***ne šapući uspomene***

***nek mi zlato u tišini***

***snove sanja***

***ne podiži krune male***

***po dalekim livadama***

***moglo bi je rastužiti***

***kad bi nebom zaplakalo***

***maslačkovo***

***nježno cvijeće***

***kad joj oči u sutonu sunce prate***

***što za goru***

***osamljeno vječno pada***

***dal joj lice osmijeh krasi***

***ko kroz vijeke sunce zoru***

***nada li se ljubav moja***

***il joj suza padalica***

***polagano smijavice***

***kvasi nježne***

***ko kad rijeka krene moru***

***Pastir***

***u  doba velikog potopa***

***strašan pogrom me bacio s jedne gore na drugu***

***stigoh evo pod staru šumu što je lijepi plavi val stoljećima pljuska***

***nastaniše se tu moje pjesme***

***draga***

***kad te se požele moje oči***

***tad na osami okrenem pleća  velebitu***

***bura hladna neka tuče prekaljena stvora***

***ja samo njedra zanjišem nježno***

***i ljuljam te***

***u toploj zavjetrini ja kriomice ljubim tebe***

***draga***

***noćas ću svaku pjesmu pokloniti tebi***

***one male će ko perle biserne***

***okititi tvoje zglobove***

***one ljepše ljubiti će u snu tvoj bijeli vrat***

***one duže su zlatna ogra***

***što ti dira vrela zanjihana bedra***

***draga***

***ja sam rođen da ti budem brižan vrtlar***

***koji bez pogovora njeguje tvoje vrtove***

***pustinjak sam daleki***

***što samo tvojom šumom ljiljane zalijevati nježne znade***

***kiša sam što samo tvoju livadu u sutonu natapati kani***

***a obnoć pastir***

***što frulu tvojim proljećima svira***

***draga***

***San***

***u tamnoj noći osamljen spavač***

***proklinje snove***

***a zore nema nit spasa ima***

***od more snene***

***stojiš na mostu maramom plavom***

***stežeš oči***

***u tamni ponor stihove bacaš***

***i uspomene***

***i ja te zovem***

***i ja ti mašem***

***i suze lijem***

***ne bi li maramu skinula s oka***

***da prođe mora***

***a ti ne čuješ***

***i preko mosta ode s drugim***

***a meni ostade suza***

***i nada***

***da će te***

***vratiti zora***

***Gorska straža***

***Što li jutros rade divlji ljiljani zasađeni njegovom rukom, u dolinici čarobnoj, tamo iza palih jela. Brane li goru od uroka njihove nježne latice vatrene boje.***

***Jutarnji zrak opio je divne krune, pore se raširile na njima, pa piju jutarnju vlagu iz zraka. Na listovima se sakupile kapljice rose. Blješte na prvim zrakama kao biseri na princezinom čelu. Stabla im se njišu na hladnom povjetarcu, kao sretno udomljene nevjeste.***

***Devet ljiljana ostavljenih u dolini čekaju ga željno od jutra do mraka. Gledaju na smjenu dolinom, ima li  tihog koraka. Kada će lice zakloniti dio neba. Kada će usne početi uobičajenu ceremoniju pozdravljanja i hvale. Koju će pjesmu napisati, čitati je, i popravljati. Koga će od njih devet poslušati za ispravak nekog malog slova ili zareza, i kako će teći vječna borba oko malih slova, pa ko stvori velika slova, i zašto, zašto velika kad su svi ljiljani mali.***

***Kad padne noć, a njega još nema, zatvore ljiljani nježne latice u malešni turban, naslone se jedan na drugoga i počnu sanjati njegov dolazak na goru. Još miriše davno proljeće, kad je on donio divlje lukovice, korijene djedova i pradjedova, dok ih nisu izrovale i pojele divlje svinje ili brbljivi jazavac. Zasadio ih je tu da drže božanstvenu stražu, danima kad sunce grije, i noćima kad pjeva zvjezdano nebo, vjerno se smjenjuju gorski vitezovi.***

***Tako sanjaju njegovi ljiljani, zasađeni nježnom rukom, u dolinici najljepšoj na svijetu, iza davno palih jela. Njegovi ljiljani osamljeni čekaju petak, najljepši dan. Čekaju tebe kad ćeš doći, da im šapućeš nešto lijepo, draga.***

***Ne plači narcise***

***jutros je skliznula suza mala***

***ko da je rosa pokapala***

***gdje narcis sanja samotnu zoru***

***u travu je tiho doplakala***

***među malešne cvrčkove stazice***

***oputice***

***mrave i uhaladže grebalice***

***dugonoge sitne paukove sestrice***

***putnike i brojne pčelinje posteljice***

***bumbarove nevjestice***

***među zgranute viline kosice***

***i brzonoge drekavice***

***dugouhe plave zvjerkice***

***stonoge i anđeoske cvjećarice***

***među alčak curice***

***nestašnice***

***i među zvjezdice spavalice što noćas od silne ljubavi***

***uljuljane u ljepotu livade zaboraviše otići nebom iznad zelenike***

***ko ostale zvijezde što njime odoše***

***što god da je doplakalo***

***ma nije htjelo***

***niti je znalo***

***ne plači narcise***

***cvijete moj nježni***

***gdje čekaš zore narcise nježni***

***gdje čame noćas oči urokljive***

***gdje veneš gorski cvjetiću***

***ima li puta***

***ima li puta do čežnje tvoje***

***ima li tuge ko ove moje***

***ah***

***daleko je tvoja dolina***

***od mojih nemira i mojih dodira***

***daleko su jutros moje pjesmice***

***od tvoje lijepe smijavice***

***i šarene spavaćice***

***tako te***

***tako te daljinom od mene skriše***

***nikako više***

***ne mogu***

***ne mogu oči pronaći moje***

***livade tvoje***

***Što te nema***

***svi su nekuda trčali***

***a ja trčati nisam mogao***

***jer sam tiho volio nju***

***kud je bila dolina***

***kud je bila oblina***

***kud je bila milina***

***i kosa***

***kud je bila gorsko jezero***

***i posavska zlatna žita***

***i osmijeh divni kud je bila***

***jedinstven***

***dah i uzdah***

***i volio sam je kad je znala blago zaječati***

***na sred božjeg puta***

***dok prolaznici prolaze***

***ona je tada od ljubavi tiho ječala***

***silne***

***i pokazivala mi prstom nebo***

***pa onda zemlju***

***valjda mi govorila nešto***

***što se motalo samo po njenoj glavi***

***a to nešto***

***ni danas ne shvaćam što bješe***

***volio sam je kud je bila iskonska rijeka***

***što se zove vardar***

***da***

***ona mi je bila vardar na čijoj su obali mnogi namočili plamene sablje brid***

***i kud je triglav bila***

***ljubav moja***

***moja planina mila***

***i bosna ponosna mi je bila ona kad god me zazvala da dođem da je ljubim***

***djevojka zanosna***

***šećer osmijeh***

***šećer uzdisaji***

***i volio sam je kud je sirotanović vodio brigadu***

***tamo gdje je najviše skrivala ženstvenost nježnu***

***a nisam znao***

***da neko zao postoji***

***uz mene stoji***

***ko je ne voli***

***ko je boli***

***ko nosi boli njenoj duši djevojačkoj***

***a volim ja nju i danas***

***srce mi zaigra kad je se sjetim***

***koliko je puta samo pomilovah***

***koliko joj puta napisah pjesmu ljubavnu***

***koliko je samo puta poljubih...***

***...njen miris i danas mi vjetri donose***

***daleko preko velebita***

***od nje mi još sunce izlazi***

***njoj svaka moja nada zalazi***

***od nje mi još oko zasuzi***

***a usne još šapuću njeno ime***

***gdje si***

***gdje si što te nema***

***Pozdrav Zelengori***

***prvo se dva orla nebom važu***

***i jedna nada***

***koprena plavičasta pritiska lednu vodu***

***dok zraka na jezero***

***ne padne zlatna prva***

***da ću te uvijek ljubiti***

***i ti da ćeš mene***

***anđele***

***usne zbore***

***promrzle noge bose lagano***

***gaze rosu***

***a tvoje lice mi zaklanja***

***dragoš sedlo i pola svijeta***

***a tvoje mirisne grudi diraju nježno***

***nevine uzdisaje na duši***

***opijeni***

***ka nebu dižemo ruke širokom samoćom***

***za prvi pozdrav gori***

***za zakletvu na vjernost***

***stado pašnjakom nosa naša  
crkvena zvona***

***iz njih kroz travu tuče ljubav***

***pjevaju srca***

***ruke se kriomice grle***

***u cvijeću***

***i slave odu radosti***

***a oči pjesmom jutro kite***

***a grudi dršću***

***tiho***

***tiho***

***od ljubavi silne***

***Princeza duše***

***ne podiži svoj gospodski pogled nebu***

***spusti vjeđe***

***srno nježna***

***još po zemlji hodim***

***još te tražim***

***i stihove duša još izmoliti znade***

***svaki božji dan***

***i svaku noć***

***grešne su moje misli***

***i sve moje nade***

***tijelo vene***

***za mila oka dva***

***naći ćeš me***

***tumaram između svjetova***

***samujem svoja jutra***

***na livadama cvjetnim***

***Tako nježno***

**dal sunce zapadu sve dane moje nosi**

**il noćni leptir na cvijet pada tako nježno**

**tako nježno**

**dal moja mila sitna koraka hodi**

**il trava livadom niče tako tiho**

**tako tiho**

**zaželjele se oči tihe ljepote**

**zaželjela se duša tiha uzdaha**

**tiha uzdaha**

**dal rosa tiše pada**

**il usna tiše zbori**

**il oko tiše suzi**

**ili mi mila nježnije hodi**

**daljinom pustom**

**koraka tihog livadom cvjetnom**

**usana mednih**

**prelazi gore da mene ljubi**

**da mene ljubi**

**tako nježno**

**dal sunce zapadu sve dane moje nosi**

**il noćni leptir na cvijet pada tako nježno**

**tako nježno**

**oči ne žale**

**što je ne vide**

**usne ne žale**

**što je ne ljube**

**niti mi dani**

**niti mi noći**

**nit nebo zvjezdano moći ima**

**pjesme je moje više ne mame**

**nije ni srce**

**nisu ni oči**

**samo mi duša**

**samo mi duša njenu zove**

**iz gnijezda svoga zavija tužno**

**i ne da oku da se sklopi**

**i ne da usni da zanijemi**

**i ne da srcu da stane tući tako tiho**

**tako tiho**

***Svjetlucanje***

**veliko je sunce**

**nebo**

**velike su rijeke**

**polja**

**al ja neću da ih imam**

**meni samo ljubav tvoja**

**velike su zvijezde**

**noći**

**veliki su dani**

**zime**

**a ja volim tvoje lice**

**a ja volim tvoje ime**

**veliki su mislioci**

**i sanjari i bubnjari**

**veliki su gospodari**

**apostoli**

**gradinari**

**velika su zlatna žita**

**vjetri**

**kiše**

**ljeta**

**zime**

**a meni su tvoje oči**

**a meni je tvoje ime**

**ne uzdiši u sutonu**

**tvoj me uzdah**

**u san mami**

**pa ja ne znam što je rijeka**

**što je lađa**

**što lađari**

**pa ja ne znam kad je**

**danas**

**kad je sutra**

**kad je jučer**

**sanja duša**

**dok na dlanu**

**pjesmu nježnu**

**srce tuče**

***Ždrali***

**ne skrivaj maramom lice**

**tebi moje srce pjesmu piše**

**ne traži drugu ljubav**

**moj cvijete**

**u zemlji dalekoj…**

**sanjam**

**kako ti oči blješte srećom**

**grliš me željno**

**na livadama me ljubiš**

**na obali dalekoj nekoj**

**pričaj mi nježne priče**

**ko u pjesmama iz davnina**

**pričaj mi o pahuljama malešnim**

**zašto silaze s neba**

**i zašto nježno lelujaju…**

**sretan sam**

**u tvome osmijehu mednom**

**u njedrima ti toplim spavam**

**u zjenicama ti sanjam**

**budim se u nježnom uzdisaju**

**još nebo moje pjevati znade**

**planina utjehu nudi**

**još rijeka huči široka**

**a zadnji ždrali**

**u lancima dugačkim lete…**

**nose ti pozdrave**

**i ljubav nebom prosipaju**

**nose ti moju dušu**

**i moju pjesmu ti nose**

**cvijete**

***Opijeni lotos***

***žuti mjesec nebom hodi***

***prah posipa po pustari***

***sa visine***

***biser lije***

***na prokike***

***na stazice***

***na livade cvjetne pada***

***bumbar leti***

***cvrčak cvrči***

***na ponikvi vila vije***

***draga li je***

***ljubav li je***

***il krijesnice luči nose***

***u sred noći mira nije***

***bože mili***

***danak li je***

***il noć vlada...***

***oj mjeseče stražo stara***

***zakloni se za oblake***

***za planine stjenovite***

***ljubav moja mene čeka***

***pa u travi sitno veze***

***i šapuće***

***od sumraka pjesme sjetne***

***a sve gleda kako hodiš***

***sporo brate***

***sporo***

***sporo***

***iza gore***

***dalekome moru idi***

***nek te tamo vali njišu***

***oj mjeseče stražo stara***

***...........................................***

***pred zoru ranu***

***mjesec ode nebom***

**njena nježnost otpoče tiho udarati bubnjeve u travi**

**a livadski anđel prihvati staru igru otvaranja lotosova cvijeta u mraku**

***navali raskopčana široka rijeka sreću u prepunjene bunare***

***zaigraše topla džemreta u grudima***

***a usne rosom zamediše***

***na smijavicama se lije ljudska radost***

***život slavi***

***življenje***

**oči se očima ponudile**

***vrti se usnula livada***

***poziva na ljubav nježni moj cvijet***

**sve iznova otvara se lotos opijeni...**

***svuda u travi pritisnuo mrak***

***cvrčci utihnuli***

***vile otišle***

***samo na njenom čelu još lebdi mjesečine trag***

***Na mjesečini***

**dođem li još u misli tvoje**

**draga**

**bar koji put**

**il suza licem pahulje**

**otapa snježne…**

**tuče li srce jače**

**kad zvijezde povedu tango**

**i mjesec žut**

**piše li još samoća po duši**

**stare**

**stihove nježne**

**ljutiš li se i dalje**

**što žmirkaju zvjezdice**

**daleke**

**besramno čitaju tajne**

**u oči moje liju urok s visine…**

**viju se livadom snježnom japanski**

**ždrali**

**a srce dršće**

**i bumbuli na granama sneni**

**malo od tebe mila**

**malo od mjesečine**

***Cvijet Andaluzije***

**slavi karavan u španjolskoj noći**

**perzijski bubanj**

**arapska žica**

**i zvijezda plava**

**nebom što hodi**

**što vatrom pali**

**urok sa lica**

**u srcu njišeš ljubav ko čedo**

**usnulu nježnost**

**i slatke rime**

**maurski cvijet**

**suza na licu**

**iskonska čežnja tvoje je ime**

**tvoje su grudi pješčane dine**

**tvoje su oči dragulji gorski**

**a tvoje čari**

**male oaze**

**a tvoje kose**

**fatamorgane**

**tvoja se nježnost cijele noći**

**lila na grudi**

**sa usne žedne**

**mjesec oazom leluja sjene**

**mirišu dozrele**

**datule medne**

**najljepšu pjesmu**

**uzdiše duša**

**najljepše cvijeće**

**gnijezdo ti skriva**

**planinski božur i ljiljan nježni**

**pleše na bubnju**

**pustinjska diva**

**ljubiš svaki put**

**kad ćuk se javi**

**i kad ti zvijezde šapuću ime**

**ljubiš kad zapjeva cvrčak u travi**

**kad mala krijesnica bljesne iz tmine**

**moliš kad mujezin s munare zove**

**moliš kad španjolska zvona zagrme**

**molitva ljudima ljubav nudi**

**lamma bada je tvoje ime**

**pustinjski vjetar granama maše**

**na njima rajske galame ptice**

**besramno gledaju bubanj u travi**

**i ljubav nježnu kako se njiše**

**poljupce broje**

**krilima mašu**

**svaki put kada ćuk se javi**